b"\n_START_ARTICLE_\nTomba d'Adam\n_START_SECTION_\nDescripci\xc3\xb3\n_START_PARAGRAPH_\nAquest t\xc3\xbamul \xc3\xa9s del mateix tipus que els que es troben a la zona Severn-Cotswold (a prop de riu Severn i dels Cotswolds), de fet est\xc3\xa0 situat a dalt d'un tur\xc3\xb3 dels Cotswolds anomenat Walker's Hill. La Tomba d'Adam est\xc3\xa0 situada en una regi\xc3\xb3 on abunden els t\xc3\xbamuls neol\xc3\xadtics. Aquest tipus de t\xc3\xbamul consisteixen generalment en un moviment de terres amuntegades formant una mena de trapezi damunt d'una cambra funer\xc3\xa0ria; l'aspecte resultant exterior \xc3\xa9s un t\xc3\xbamul allargat._NEWLINE_La Tomba d'Adam va ser excavada parcialment per l'arque\xc3\xb2leg John Thurnam el 1860. La cambra de l'interior est\xc3\xa0 feta de blocs de pedra sorrenca (sarsen), t\xc3\xa9 0,9 m de fond\xc3\xa0ria i contenia restes de quatre esquelets humans. En el lloc tamb\xc3\xa9 es va trobar una punta de fletxa. Segons els arque\xc3\xb2legs, la forma que actualment t\xc3\xa9 el t\xc3\xbamul, erosionat amb el pas dels anys, \xc3\xa9s la d'un pit de terra que fa 70 metres de per\xc3\xadmetre i 7 metres d'al\xc3\xa7ada, amb dos solcs a cada costat llarg del trapezi orientats de sud-est a nord-oest. Cap a l'extrem sud-est hi ha dues pedres grans, que s\xc3\xb3n conegudes popularment amb els noms: El Vell Adam i La Petita Eva. La col\xc2\xb7locaci\xc3\xb3 d'aquestes pedres fan pensar que eren l'entrada a un vest\xc3\xadbul de la cambra funer\xc3\xa0ria.\n_START_SECTION_\nFets hist\xc3\xb2rics i llegendaris\n_START_PARAGRAPH_\nSegons la llegenda el t\xc3\xbamul \xc3\xa9s la tomba d'un gegant i el seu esperit volta per la rodalia. El nom m\xc3\xa9s antic, per\xc3\xb2, \xc3\xa9s el que es feia servir en l'\xc3\xa8poca anglosaxona, quan li deien Wodnesbeorg (el Tur\xc3\xb3 de Woden) i en la Cr\xc3\xb2nica anglosaxona s'esmenten dues batalles que van passar en aquest lloc, l'una el 592 entre Ceawlin rei anglosax\xc3\xb3 de Wessex i els britans i l'altra el 715 en qu\xc3\xa8 va lluitar Ceolred de M\xc3\xa8rcia amb Ine de Wessex. S'ha suggerit que tingui alguna mena de relaci\xc3\xb3 amb Avebury, potser ambdues construccions les va fer la mateixa \xc3\xa8tnia."